[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 23.11.2006

COM(2006) 723 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Επαναφορά της eCall στο προσκήνιο – Σχέδιο δράσης (3η ανακοίνωση eSafety)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Επαναφορά της eCall στο προσκήνιο – Σχέδιο δράσης (3 η ανακοίνωση eSafety)

1. Εισαγωγή

Από το 2001, όταν η Επιτροπή δημοσίευσε τη λευκή βίβλο για την ευρωπαϊκή πολιτική μεταφορών[1], τα θανατηφόρα οδικά ατυχήματα στην ΕΕ των 25 μειώθηκαν κατά περισσότερο από 17%. Το Ευρωπαϊκό πρόγραμμα δράσης για την οδική ασφάλεια[2] και η πρωτοβουλία eSafety [3] είχαν σημαντικό αντίκτυπο στην επίτευξη της θετικής αυτής εξέλιξης, η οποία αναμένεται να συνεχιστεί μεσοπρόθεσμα αποφέροντας περαιτέρω οφέλη για την επίτευξη του στόχου να μειωθούν κατά το ήμισυ τα θανατηφόρωα ατυχήματα έως το 2010.

Κατά το 2005 σημειώθηκαν, ωστόσο, 41.600 θάνατοι και περισσότεροι από 1,7 εκατ. τραυματισμοί, οι δρόμοι παραμένουν ανασφαλείς και απαιτείται ανάληψη περαιτέρω προσπαθειών. Εκτιμάται ότι, με την ολοκλήρωση της εγκατάστασης της, η πανευρωπαϊκή κλήση έκτακτης ανάγκης από το όχημα ( eCall), θα υπάρχει η δυνατότητα να σώζονται κάθε χρόνο έως και 2500 ζωές στην ΕΕ των 25 και να περιοριστεί περαιτέρω η σοβαρότητα των τραυματισμών, επιτυγχάνοντας έτσι σημαντική εξοικονόμηση προς όφελος της κοινωνίας όσον αφορά την υγειονομική περίθαλψη και λοιπές δαπάνες, καθώς και μετριάζοντας την ανθρώπινη οδύνη[4].

Στο πλαίσιο της πρωτοβουλίας για τα ευφυή οχήματα [5], η αυτοκινητοβιομηχανία και ο δημόσιος τομέας συνεργάστηκαν σε ένα σχέδιο ανάπτυξης και εγκατάστασης που στοχεύει στην πλήρη εγκατάσταση της eCall, από το 2009. Ωστόσο, το σχέδιο αυτό δεν βρίσκεται σε εξέλιξη.

2. Επαναφορά τησ ECALL στο προσκήνιο

Τα οφέλη της eCall αναγνωρίζονται από όλους : Οι πολίτες την θεωρούν ως ένα από τα πλέον δημοφιλή συστήματα ηλ-ασφαλείας (eSafety) στο αυτοκίνητο και περισσότεροι από το 70% των συνομιλητών ανέφεραν ότι θα το ήθελαν στο επόμενο αυτοκίνητό τους, σύμφωνα με πρόσφατη μελέτη του Ευρωβαρομέτρου[6]. Η εγκατάσταση της eCall υποστηρίζεται από τον αυτοκινητοβιομηχανία, το Ευρωπαϊκό Κοινοβούλιο, την Ευρωπαϊκή Επιτροπή, οργανισμούς χρηστών, καθώς και από ορισμένα κράτη μέλη.

Στην ανάπτυξη προϊόντων, εξαιτίας των μακρών χρόνων έως τη διάθεσή τους στην αγορά, καθώς και λόγω των συναφών δαπανών, η αυτοκινητοβιομηχανία πρέπει να έχει βεβαιότητα όσον αφορά την υλοποίηση της απαραίτητης υποδομής στα κράτη μέλη πριν από την έναρξη της φάσης παραγωγής του εξοπλισμού eCall στα οχήματα[7]. Άλλοι συντελεστές, ιδιαίτερα ο κλάδος των τηλεπικοινωνιών (φορείς εκμετάλλευσης κινητών δικτύων), απαιτούν επίσης την ανάληψη δέσμευσης εκ μέρους των κρατών μελών. Η βραδεία, ωστόσο, πρόοδος ορισμένων κρατών μελών - ιδίως των μεγαλύτερων – με καθοριστική σημασία για τη διατήρηση του ενδιαφέροντος του κλάδου, έχει θέσει σε κίνδυνο την πραγματοποίηση του σχεδίου εγκατάστασης, επί του οποίου έχει ήδη υπάρξει συμφωνία.

Σκοπός της παρούσας ανακοίνωσης είναι, βάσει της επιτευχθείσας προόδου, να παρουσιαστούν τα απαραίτητα μέτρα για την επίλυση του σημερινού αδιεξόδου και για την επαναφορά της eCall στο προσκήνιο. Προτείνονται δύο παράλληλες γραμμές δράσεων: Ανάληψη δέσμευσης εκ μέρους των κρατών μελών έως τα μέσα του 2007, καθώς και επίτευξη συμφωνίας με τον κλάδο έως τα τέλη του 2007. Η Επιτροπή πρόκειται, επιπλέον, να διεξαγάγει σειρά δράσεων για τη διευκόλυνση της εγκατάστασης της eCall.

3. Πρόοδος της υλοποίησης τησ ECALL στην Ευρώπη

3.1 Πρόοδος σε ευρωπαϊκό επίπεδο

Από το 2005, χάρη στην eCall Driving Group (ομάδα προώθησης της eCall) σημειώθηκε σημαντική πρόοδος στην εκπόνηση προδιαγραφών, την επίδειξη τεχνολογίας και τον σχεδιασμό της φάσης εγκατάστασης. Η ομάδα αυτή, αποτελούμενη από 138 μέλη που αντιπροσωπεύουν το σύνολο των ενδιαφερομένων συνέταξε και δημοσίευσε τις τελικές συστάσεις της τον Απρίλιο του 2006[8]. Οι συστάσεις αυτές καλύπτουν την αρχιτεκτονική της eCall, απαιτήσεις επιδόσεων και τον ορισμό της ελάχιστης δέσμης δεδομένων[9], αντιμετωπίζοντας επίσης θέματα πιστοποίησης και προστασίας της ιδιωτικής ζωής. Οι συστάσεις εγκρίθηκαν από την ολομέλεια του φόρουμ eSafety κατά τη συνεδρίασή του στις 3 Μαΐου του 2006. Εξαιτίας της καθυστέρησης στην επίτευξη της ανάληψης δέσμευσης εκ μέρους όλων των κρατών μελών, το σχέδιο εγκατάστασης μετατέθηκε κατά ένα έτος και τώρα έχει ως εξής :

- Όλοι οι κύριοι ενδιαφερόμενοι θα πρέπει έως τα τέλη του 2006 να έχουν υπογράψει το μνημόνιο συμφωνίας ώστε να εξασφαλιστεί η πρόοδος

- Έως τα μέσα του 2007, πλήρης προδιαγραφή του συστήματος eCall και αρχή της ανάπτυξής του

- Από τις αρχές του 2008, πραγματοποίηση πλήρους έκτασης δοκιμών πεδίου

- Έως τον Σεπτέμβριο του 2009 θα πρέπει τα κράτη μέλη να έχουν ολοκληρώσει την αναβάθμιση των PSAP

- Από την 1η Σεπτεμβρίου 2010, εισαγωγή της eCall ως βασική επιλογή σε όλα τα οχήματα με έγκριση τύπου

[pic] Σχήμα 1 : Σχέδιο εγκατάστασης eCall όπως επικαιροποιήθηκε από το Safety Forum

Ένας άλλος μείζων ενδιάμεσος στόχος ήταν η έκδοση ψηφίσματος του Ευρωπαϊκού Κοινοβουλίου για την eCall [10], το οποίο εγκρίθηκε με μεγάλη πλειοψηφία στις 27 Απριλίου 2006, σε ανταπόκριση στην ανακοίνωση της Επιτροπής με τίτλο «Το eCall στη διαθεση του πολιτη». Στο ψήφισμα υποστηρίζεται η πανευρωπαϊκή εφαρμογή της eCall, παρέχεται πλήρης υποστήριξη στις δράσεις της Επιτροπής και καλούνται όλοι οι ενδιαφερόμενοι, ιδίως τα κράτη μέλη, να προωθήσουν τα απαιτούμενα μέτρα για την άμεση εγκατάσταση και εισαγωγή της eCall .

Επιπλέον, έπειτα από αίτημα της Ευρωπαϊκής Επιτροπής, το ETSI, με την υποστήριξη του κλάδου των τηλεπικοινωνιών και της αυτοκινητοβιομηχανίας, έχει προχωρήσει στις εργασίες για τον καθορισμό πρότυπου πρωτοκόλλου μετάδοσης της ελάχιστης δέσμης δεδομένων για την eCall, που αναμένεται να ολοκληρωθεί έως τον Απρίλιο του 2007.

Η Επιτροπή έχει αναλάβει διάφορες δράσεις που υποστηρίζουν εργασίες άλλων ενδιαφερομένων και προωθούν την eCall, στη συνέχεια των δύο ανακοινώσεων για την eCall και για τα ευφυή οχήματα:

Δράσεις της Επιτροπής προς υποστήριξη του σχεδίου δράσης eCall Διοργάνωση δύο συνεδριάσεων ανώτερου επιπέδου με τα κράτη μέλη για την προώθηση του αριθμού κλήσης 112 και της eCall, τον Οκτώβριο του 2005, συν διάφορες συνεδριάσεις εμπειρογνωμόνων και διμερείς συναντήσεις Ομάδα εμπειρογνωμόνων για ταχεία πρόσβαση σε υπηρεσίες έκτακτης ανάγκης[11] που συγκροτήθηκε τον Φεβρουάριο του 2006· δρομολόγηση έρευνας για την οργάνωση υπηρεσιών έκτακτης ανάγκης στα κράτη μέλη (συμπεριλαμβανομένων των 112, E112) Κίνηση διαδικασιών επί παραβάσει εναντίον κρατών μελών εξαιτίας μη διάθεσης πληροφοριών εντοπισμού καλούντος (12 υποθέσεις εναντίον του Βελγίου, της Ελλάδας, της Ιρλανδίας, της Ιταλίας, της Κύπρου, της Λετονίας, της Λιθουανίας, του Λουξεμβούργου, της Ουγγαρίας, των Κάτω Χωρών, της Πορτογαλίας και της Σλοβακίας) Άτυπη ομάδα εμπειρογνωμόνων για τα PSAP[12] που συγκροτήθηκε τον Ιούλιο του 2006, για την αντιμετώπιση ειδικών θεμάτων σχετικά με υπηρεσίες διάσωσης έκτακτης ανάγκης (112, E112 και eCall) και για τη διάδοση βέλτιστης πρακτικής eImpact, εις βάθος μελέτη του κοινωνικοοικονομικού οφέλους από τα ευφυή συστήματα ασφάλειας οχημάτων (συμπεριλαμβανομένης της eCall), που δρομολογήθηκε τον Ιανουάριο του 2006[13] «Εργαλειοθήκη», που περιλαμβάνει όλες τις συναφείς πληροφορίες σχετικά με την πρωτοβουλία eCall· δρομολογήθηκε το Νοέμβριο του 2005, συντηρείται από την eSafetySupport[14] Μελέτη του Ευρωβαρομέτρου που δρομολογήθηκε τον Ιανουάριο του 2006, για την αντίληψη των πολιτών όσον αφορά την οδική ασφάλεια και τα ευφυή συστήματα ασφάλειας οχημάτων Επεξεργασία του προγράμματος εργασιών τυποποίησης ΤΠΕ 2006 και αίτημα προς το ETSI (ETSI MSG, ομάδα κινητών υπηρεσιών) για κατά προτεραιότητα εκπόνηση των απαραίτητων προτύπων eCall Συνεργασία με τα κράτη μέλη για επίλυση των θεμάτων προστασίας των δεδομένων και της ιδιωτικής ζωής (ομάδα εργασίας του άρθρου 29 της οδηγίας 95/46/EΚ)[15] Επιτυχής επίδειξη ολόκληρης της αλυσίδας υπηρεσίας της eCall από την GST Rescue[16] |

- 3.2 Πρόοδος στα κράτη μέλη

Στην ανακοίνωση «Το eCall στη διάθεση του πολίτη» η Επιτροπή καλεί τα κράτη μέλη να προωθήσουν το 112 και τη διεκπεραίωση πληροφοριών εντοπισμού θέσης για κλήσεις κινητών, το E112, ως προαπαιτούμενο για την eCall. Στη συνέχεια, στις αρχές του 2006 απεστάλη στα κράτη μέλη ερωτηματολόγιο. Από τα αποτελέσματά του προκύπτουν μεγάλες διαφορές στην τεχνική και οργανωτική συγκρότηση των υπηρεσιών διάσωσης έκτακτης ανάγκης μεταξύ των κρατών μελών, σε πολλές χώρες υπάρχουν ακόμα προβλήματα στην ομαλή επιχειρησιακή διεκπεραίωση των κλήσεων 112, ενώ διεκπεραίωση πληροφοριών εντοπισμού θέσης για κλήσεις κινητών λειτουργεί μόνο σε 7 κράτη μέλη (βλ. πίνακα 1). Τούτο αποτελεί σαφή ένδειξη για την ανάγκη περαιτέρω δράσεων , και αυτός είναι λόγος για τον οποίον κινήθηκαν διαδικασίες επί παραβάσει εναντίον ορισμένων κρατών μελών.

Όσον αφορά την eCall, επτά κράτη μέλη και δύο συνδεδεμένες χώρες έχουν υπογράψει το μνημόνιο συμφωνίας, ενώ η διαδικασία υπογραφής έχει αρχίσει για άλλες 13 χώρες (βλ. πίνακα 1), με διαφορετική εκάστοτε πορεία προόδου. Σε ορισμένα κράτη μέλη όπως οι Κάτω Χώρες, η Πορτογαλία και το Ηνωμένο Βασίλειο, η διαδικασία έχει προχωρήσει· εξάλλου, η Γερμανία έχει επιβεβαιώσει ότι επίκειται η υπογραφή του μνημονίου. Στη Γαλλία συγκροτήθηκε διυπουργική ομάδα για τη μελέτη της εγκατάστασης της eCall σε συνεργασία με τον κλάδο, η υφιστάμενη όμως υποδομή έκτακτης ανάγκης είναι ανεπαρκής. Η έλλειψη προόδου σε άλλα κράτη μέλη αποδίδεται σε θέματα θεσμικού χαρακτήρα, αρμοδιοτήτων και οργάνωσης. Έξι κράτη μέλη (Βέλγιο, Εσθονία, Λετονία, Λουξεμβούργο, Πολωνία και Σλοβακία) δεν έχουν αναφέρει σχετικά με την πρόοδό τους. Τρία κράτη μέλη προγραμματίζουν μελέτες. Δέκα κράτη μέλη είτε πραγματοποιούν δοκιμές είτε προγραμματίζουν την εκτέλεσή τους, συμπεριλαμβανομένων πιλοτικών δοκιμών μεγάλης κλίμακας. Οι Κάτω Χώρες, η Φιλανδία και η Σουηδία θα είναι οι πρώτες χώρες που θα διαθέτουν λειτουργική eCall.

κράτος μέλος | υπογραφή μνημονίου eCall | πορεία υλοποίησης |

E112[17] | eCall |

Βέλγιο | δεν αναφέρθηκε πρόοδος | δεν διατίθεται | χωρίς πρόοδο |

Τσεχική Δημοκρατία | έναρξη διαδικασίας | λειτουργική (push)[18] | προγραμματίζονται δοκιμές |

Δανία | έναρξη διαδικασίας | λειτουργική (push) | προγραμματίζονται δοκιμές |

Γερμανία | προχωρημένη διαδικασία | εισήχθη (pull) | προγραμματίζονται δοκιμές |

Εσθονία | δεν αναφέρθηκε πρόοδος | εισήχθη (pull) | χωρίς πρόοδο |

Ελλάδα | υπογραφή | προγραμματίζεται για το 2006 | χωρίς πρόοδο |

Ισπανία | έναρξη διαδικασίας | λειτουργική [19] (push) | διαφέρει ανά περιφέρεια |

Γαλλία | έναρξη διαδικασίας | εισήχθη (push) | έναρξη μελέτης |

Ιρλανδία | έναρξη διαδικασίας | εισήχθη (pull) | έναρξη μελέτης |

Ιταλία | υπογραφή | δεν διατίθεται | προγραμματίζονται δοκιμές |

Κύπρος | υπογραφή | λειτουργική (push) | χωρίς πρόοδο |

Λετονία | δεν αναφέρθηκε πρόοδος | προγραμματίζεται για το 2007 | χωρίς πρόοδο |

Λιθουανία | υπογραφή | δεν διατίθεται | χωρίς πρόοδο |

Λουξεμβούργο | δεν αναφέρθηκε πρόοδος | εισήχθη (pull) | χωρίς πρόοδο |

Ουγγαρία | έναρξη διαδικασίας | προγραμματίζεται για το 2006 | προγραμματίζονται δοκιμές |

Μάλτα | έναρξη διαδικασίας | εισήχθη (pull) | έναρξη μελέτης |

Κάτω Χώρες | προχωρημένη διαδικασία | προγραμματίζεται για το 2007 | προγραμματίζονται δοκιμές προγραμματίζεται υλοποίηση |

Αυστρία | έναρξη διαδικασίας | εισήχθη (pull) | προγραμματίζονται δοκιμές |

Πολωνία | δεν αναφέρθηκε πρόοδος | δεν διατίθεται | χωρίς πρόοδο |

Πορτογαλία | προχωρημένη διαδικασία | δεν διατίθεται | χωρίς πρόοδο |

Σλοβενία | υπογραφή | εισήχθη (pull) | χωρίς πρόοδο |

Σλοβακία | δεν αναφέρθηκε πρόοδος | προγραμματίζεται για το 2006 | χωρίς πρόοδο |

Φιλανδία | υπογραφή | λειτουργική (push) | κλίνη δοκιμών λειτουργική, προγραμματίζονται δοκιμές προγραμματίζεται υλοποίηση |

Σουηδία | υπογραφή | λειτουργική (push) | προγραμματίζονται δοκιμές προγραμματίζεται υλοποίηση |

Ηνωμένο Βασίλειο | προχωρημένη διαδικασία | λειτουργική (push) | προγραμματίζονται δοκιμές |

Νορβηγία | υπογραφή |

Ελβετία | υπογραφή |

Ισλανδία | προχωρημένη διαδικασία |

Πίνακας 1: Η πορεία των E112 και eCall στα κράτη μέλη και τα συνδεδεμένα κράτη, Οκτώβριος 2006

4. Στόχοι και σχέδιο δράσης

4.1 Τι απαιτείται για την επαναφορά της eCall στο προσκήνιο ;

Τα οφέλη της eCall προκύπτουν σαφώς από σειρά πρόσφατων μελετών[20]· πρόκειται για ένα από τα πλέον αποτελεσματικά συστήματα ασφάλειας που μπορεί βραχυπρόθεσμα να πραγματοποιηθεί, ενώ ταυτόχρονα έχει και την υποστήριξη των εποχουμένων. Με την eCall θα βελτιωθεί ολόκληρη η αλυσίδα της διάσωσης έκτακτης ανάγκης: θα παρέχεται ακριβής εντοπισμός θέσης του ατυχήματος, θα περιορίζονται οι καθυστερήσεις στην επικοινωνία με την άμεση αποστολή των απαραίτητων πληροφοριών (η αποκαλούμενη ελάχιστη δέσμη δεδομένων) στο πλησιέστερο PSAP, ταυτόχρονα δε θα παρέχεται στον χειριστή του PSAP η δυνατότητα άμεσης αποστολής των υπηρεσιών έκτακτης ανάγκης στη σωστή θέση. Η απαιτούμενη ακρίβεια των πληροφοριών θέσης και η απαραίτητη κάλυψη συνεπάγονται τη χρήση της παγκόσμιας δορυφορικής υπηρεσίας πλοήγησης (GNSS), με χρήση GPS και, στο άμεσο μέλλον, των ευρωπαϊκών δορυφορικών συστημάτων πλοήγησης[21] που θα εξασφαλίζουν ακόμα μεγαλύτερη ακρίβεια και διαθεσιμότητα. Αναμένεται επίσης ότι η συσκευή eCall με τις παρεχόμενες δυνατότητες εντοπισμού και επικοινωνιών και με την ανοιχτή αρχιτεκτονική της θα λειτουργήσει ως πλατφόρμα και για άλλες δημόσιες και εμπορικές υπηρεσίες.

Ωστόσο, εξαιτίας της έλλειψης προόδου, το σχέδιο εγκατάστασής της έχει ήδη μετατεθεί κατά ένα έτος. Ορισμένα κράτη μέλη καθυστερούν στην υλοποίηση της απαραίτητης υποδομής για τις υπηρεσίες διάσωσης έκτακτης ανάγκης όσον αφορά τη διεκπεραίωση των πληροφοριών εντοπισμού θέσης σε κλήσεις επικοινωνία με κέντρα E112, ή στις κλήσεις έκτακτης ανάγκης από το όχημα, eCall. Ο κλάδος θα πρέπει να επικεντρώσει τις δραστηριότητές του προς την κατεύθυνση εγκατάστασης του συστήματος eCall, ενώ οι ευρωπαϊκοί οργανισμοί τυποποίησης (ESO) θα πρέπει να οριστικοποιήσουν τα απαραίτητα πρότυπα.

Είναι ζωτικής σημασίας η ανάληψη, από τα κράτη μέλη και τον κλάδο, με την υποστήριξη της Επιτροπής, των απαραίτητων περαιτέρω δράσεων ώστε να δοθεί η ώθηση που θα φέρει την εγκατάσταση της eCall και πάλι στο προσκήνιο, με ορίζοντα το 2010. Η Επιτροπή προτείνει τις ακόλουθες δύο γραμμές δράσης :

1. Δράσεις προς την κατεύθυνση ανάληψης δέσμευσης εκ μέρους των κρατών μελών

2. Δράσεις προς την κατεύθυνση ανάληψης δέσμευσης εκ μέρους της βιομηχανίας

Η Επιτροπή θα υποστηρίξει τις δύο αυτές γραμμές δράσης με σειρά άλλων μέτρων - ορισμένα από τα οποία βρίσκονται ήδη σε εξέλιξη - που θα διευκολύνουν την εγκατάσταση μιας πανευρωπαϊκής εναρμονισμένης υπηρεσίας eCall.

4.2 Ανάληψη δέσμευσης εκ μέρους των κρατών μελών

3. Τα κράτη μέλη θα πρέπει να δεσμευτούν ότι θα υλοποιήσουν την πανευρωπαϊκή eCall, όπως προβλέπεται στην τελική έκθεση της ομάδας προώθησης eCall, και συγκεκριμένα στο σχέδιο εγκατάστασης όπου μεταξύ άλλων ζητείται η άμεση υπογραφή του μνημονίου συμφωνίας eCall, η ανάπτυξη και εγκατάσταση της απαραίτητης υποδομής PSAP έως τα μέσα του 2009 και η διεξαγωγή δοκιμών πεδίου συμπεριλαμβανομένης της αξιολόγησης των επιδόσεων κατά τη χρονική περίοδο 2007-2009.

4. Τα κράτη μέλη θα πρέπει να εκτελέσουν αμέσως τις απαραίτητες δράσεις για την επίλυση, μαζί με την Επιτροπή, των εναπομενόντων θεμάτων νομικού, τεχνικού και κοινωνικοοικονομικού χαρακτήρα, τα οποία καθυστερούν την υπογραφή του μνημονίου συμφωνίας, ενώ θα πρέπει επίσης να δεσμευθούν στην τήρηση του ακόλουθου χρονοδιαγράμματος:

5. Υπογραφή του μνημονίου συμφωνίας eCall από 15 κράτη μέλη, συμπεριλαμβανομένης της Γερμανίας, της Γαλλίας και του ΗΒ έως τα μέσα του 2007

6. Υπογραφή του μνημονίου συμφωνίας eCall από περισσότερες από 20 χώρες έως τα τέλη του 2007

7. Τα κράτη μέλη θα πρέπει να συνεχίσουν τις προσπάθειες για πλήρως λειτουργική υλοποίηση των υπηρεσιών 112 και Ε112 στο έδαφός τους, εξασφαλίζοντας ότι οι πληροφορίες εντοπισμού θέσης διατίθενται αυτόματα στα PSAP από τους φορείς εκμετάλλευσης κινητών δικτύων, ότι γίνεται ορθή δρομολόγηση και διεκπεραίωση των κλήσεων 112, καθώς και ότι τα PSAP θα αναβαθμιστούν για διεκπεραίωση των πληροφοριών εντοπισμού θέσης από τα E112 και eCall.

(α) Για το σκοπό αυτό πρέπει τα κράτη μέλη να υποστηρίξουν τις εργασίες της ομάδας εμπειρογνωμόνων για την επικοινωνία με κέντρα έκτακτης ανάγκης καθορίζοντας κοινές ευρωπαϊκές απαιτήσεις για δρομολόγηση και διεκπεραίωση κλήσεων έκτακτης ανάγκης, διεκπεραίωση κλήσεων έκτακτης ανάγκης από κινητά τερματικά χωρίς SIM, παρέχοντας κατάλληλη γλωσσική υποστήριξη και, μακροπρόθεσμα, διεκπεραίωση κλήσεων έκτακτης ανάγκης μέσω του Ίντερνετ (VoIP) και κλήσεων έκτακτης ανάγκης για άτομα με αναπηρίες.

(β) Τα κράτη μέλη θα πρέπει να καταρτίσουν λεπτομερείς κανόνες ώστε οι φορείς εκμετάλλευσης κινητών δικτύων να υλοποιήσουν τις παραπάνω αναφερόμενες λύσεις για την δρομολόγηση των κλήσεων, τη μετάδοση πληροφοριών εντοπισμού θέσης και τη διεκπεραίωση των κλήσεων που προέρχονται από τερματικά χωρίς SIM.

(γ) Τα κράτη μέλη θα πρέπει, στο πλαίσιο της ομάδας εμπειρογνωμόνων για την επικοινωνία με κέντρα έκτακτης ανάγκης, να συνεργάζονται με τους ευρωπαϊκούς οργανισμούς τυποποίησης στην εκπόνηση δέσμης προτύπων που θα καθιστούν δυνατή την ενιαία διεκπεραίωση των επικοινωνιών έκτακτης ανάγκης, συμπεριλαμβανομένου του εντοπισμού θέσης.

(δ) Τα κράτη μέλη θα πρέπει να υποστηρίξουν την πρόταση της Επιτροπής για την καθιέρωση άτυπης ομάδας εμπειρογνωμόνων PSAΡ, να διαθέσουν εμπειρογνώμονες και να συμβάλουν στις εργασίες της ομάδας προσδιορίζοντας ενδεδειγμένες διαδικασίες για την απόκτηση απαραίτητων πληροφοριών σχετικά με τα ατυχήματα (δηλ. καθορισμός κοινού μηχανισμού πρόσβασης στις βάσεις δεδομένων VIN[22]), επιλύοντας τα θέματα διεκπεραίωσης καταχρηστικών κλήσεων, της βελτιστοποίησης του φόρτου εργασίας των PSAP και της ανταλλαγής βέλτιστης πρακτικής

8. Τα κράτη μέλη θα πρέπει να υποστηρίξουν το έργο της ομάδας εργασίας του άρθρου 29 στις προσπάθειές της για εξεύρεση λύσης όσον αφορά τη διεκπεραίωση των δεδομένων, εξασφαλίζοντας ταυτόχρονα την ασφάλεια ατόμων και διαδικασιών και προστατεύοντας την προσωπική ζωή και τα δεδομένα προσωπικού χαρακτήρα.

4.3 Ανάληψη δέσμευσης εκ μέρους του κλάδου

9. Ο κλάδος θα πρέπει να δεσμευτεί για υλοποίηση της πανευρωπαϊκής eCall, όπως προβλέπεται στην τελική έκθεση της ομάδας προώθησης eCall, και συγκεκριμένα στο σχέδιο εγκατάστασης όπου μεταξύ άλλων ζητείται η έναρξη της ανάπτυξης έως τα μέσα του 2007, η διεξαγωγή δοκιμών πεδίου συμπεριλαμβανομένης της αξιολόγησης των επιδόσεων κατά τη χρονική περίοδο 2007-2009, και, από το 2010 και εφεξής, η εισαγωγή της eCall ως βασική επιλογή σε όλα τα οχήματα.

10. Στις αρχές του 2007, η Επιτροπή θα αρχίσει διαπραγματεύσεις με την ACEA, την JAMA και την KAMA με σκοπό τη σύναψη εθελοντικής συμφωνίας γιατί την εισαγωγή, από την 1η Σεπτεμβρίου 2010, συσκευής eCall εντός του οχήματος[23] για όλα τα οχήματα με έγκριση τύπου.

(α) Οι αυτοκινητοβιομηχανίες θα πρέπει να συνεργαστούν με την Επιτροπή για τον καθορισμό των όρων της εθελοντικής συμφωνίας, με σκοπό την ολοκλήρωση των διαπραγματεύσεων έως το τέλος του 2007.

(β) Στο τέλος του 2007, η Επιτροπή θα υποβάλει έκθεση προς το Συμβούλιο και το Ευρωπαϊκό Κοινοβούλιο σχετικά με το αποτέλεσμα των διαπραγματεύσεων, και αναλόγως, είτε θα συναφθεί η εθελοντική συμφωνία, η οποία θα περιλαμβάνει μηχανισμό παρακολούθησης, είτε θα προταθούν περαιτέρω μέτρα.

11. Ο κλάδος θα πρέπει να δεσμευτεί ότι θα τηρήσει τις συστάσεις που θα προταθούν από την ομάδα εργασίας του άρθρου 29[24] για την εξασφάλιση ενδεδειγμένης προστασίας της ιδιωτικής ζωής και των προσωπικών δεδομένων των πολιτών.

12. Η αυτοκινητοβιομηχανία και ο κλάδος των τηλεπικοινωνιών θα πρέπει να συνεχίσουν να υποστηρίζουν το έργο των ευρωπαϊκών οργανισμών τυποποίησης για την οριστικοποίηση των απαραίτητων προτύπων της πανευρωπαϊκής υπηρεσίας eCall.

4.4 Διευκόλυνση της εγκατάστασης

13. Η Επιτροπή θα υποστηρίξει το έργο της ομάδας εμπειρογνωμόνων για την επικοινωνία με κέντρα έκτακτης ανάγκης, της ομάδας εμπειρογνωμόνων PSAP και της ομάδας εργασίας του άρθρου 29 στις προσπάθειές τους να εξεύρουν τις απαραίτητες λύσεις που θα καταστήσουν δυνατή την εγκατάσταση της eCall.

14. Ως μέρος της συνεχιζόμενης ανασκόπησης του πλαισίου των κανονιστικών ρυθμίσεων για τις ηλεκτρονικές επικοινωνίες[25], η Επιτροπή θα εξετάσει την επικαιροποίηση των διατάξεων της οδηγίας και την καθολική υπηρεσία, ώστε να εξασφαλιστεί ότι ο εντοπισμός θέσης του καλούντος θα διαβιβάζεται σε υπηρεσίες έκτακτης ανάγκης, με σχετική πρόβλεψη χρέωσης για τις πληροφορίες εντοπισμού θέσης.

15. Η Επιτροπή θα υποστηρίξει, απευθύνοντας εντολές εφόσον απαιτηθεί, την εκπόνηση προτύπων από τους ευρωπαϊκούς οργανισμούς τυποποίησης (ETSI, CEN) για τη μετάδοση στα τηλεπικοινωνιακά δίκτυα της ελάχιστης δέσμης δεδομένων (MSD), για το πρωτόκολλο και τα περιεχόμενα της MSD, για τις διαδικασίες πιστοποίησης και τη διεπαφή τηλεπικοινωνιακών δικτύων – ΡSAP.

16. Στο πλαίσιο της πρωτοβουλίας για τα ευφυή οχήματα, η Επιτροπή θα συνεχίσει να υποστηρίζει το σχέδιο εγκατάστασης της eCall:

17. Η Επιτροπή θα υποστηρίξει δράσεις ευαισθητοποίησης του κοινού, εκστρατείες σε μέσα ενημέρωσης και εκπαίδευση χρηστών σχετικά με τα οφέλη της eCall. Πρόκειται ιδιαίτερα να υποστηρίξει εκστρατείες της πλατφόρμας ευαισθητοποίησης eSafety[26].

18. Η Επιτροπή θα υποστηρίξει, μέσω της χρηματοδότησης για την έρευνα και την τεχνολογική ανάπτυξη της προτεραιότητας ΤΠΕ στο 7ο πρόγραμμα πλαίσιο και στο πρόγραμμα ανταγωνιστικότητας και καινοτομίας (CIP), επιχειρησιακές δοκιμές πεδίου της υπηρεσίας eCall, αποβλέποντας σε δοκιμές μεγάλης κλίμακας με αξιολόγηση του αντίκτυπου από τα οφέλη, καθώς και της αποδοχής εκ μέρους των χρηστών

19. Η Επιτροπή θα υποστηρίξει αυτοκινητοβιομηχανίες, επιχειρήσεις τηλεπικοινωνιών και ασφαλιστικές εταιρείες, τα κράτη μέλη και άλλους ενδιαφερόμενους στην ανάπτυξη αποδοτικών επιχειρηματικών μοντέλων για την eCall, συμπεριλαμβανόμενης της εκτίμησης του αντίκτυπου από την παροχή κινήτρων.

5. Συμπεράσματα

Καθώς ο αριθμός των σοβαρών οδικών ατυχημάτων παραμένει υψηλός, πρέπει όλοι οι εμπλεκόμενοι σε θέματα οδικής ασφάλειας να επιδείξουν προθυμία να συνεργαστούν για την ταχύτερη δυνατή εγκατάσταση συστημάτων ασφάλειας που μπορούν να περιορίσουν τις συνέπειες από τραυματισμούς που προξενούν τα εν λόγω ατυχήματα. Όπως προκύπτει από μελέτες, η eCall αποτελεί ένα από τα πλέον αποδοτικά, οικονομικά προσιτά συστήματα επί του οχήματος που μπορούν να εγκατασταθούν βραχυπρόθεσμα. Η μεγάλη πλειονότητα των χρηστών αντιλαμβάνονται την αξία της και επιθυμούν το επόμενο όχημά τους να διαθέτει eCall. Ο κλάδος έχει εργαστεί μαζί με άλλους ενδιαφερόμενους στο πλαίσιο της ομάδας για την προώθηση της eCall. Το Ευρωπαϊκό Κοινοβούλιο έχει δηλώσει την πλήρη υποστήριξή του. Ήρθε πλέον η στιγμή τα κράτη μέλη να αναλάβουν δέσμευση και να υλοποιήσουν την απαραίτητη υποδομή για τις οικείες υπηρεσίες έκτακτης ανάγκης. Με τον τρόπο αυτό θα καταστεί δυνατή η επαναφορά της eCall στο προσκήνιο, ενώ ο κλάδος θα φροντίσει ώστε από το 2010 να εγκαθίσταται σε όλα τα οχήματα. Η σωτηρία 2500 ανθρώπινων ζωών ετησίως επιτάσσει να μην υπάρξει άλλη καθυστέρηση.

ΠΑΡΑΡΤΗΜΑ 1: ΓΛΩΣΣΑΡΙΟ ΟΡΩΝ

112 | Ενιαίος ευρωπαϊκος αριθμός κλήσης έκτακτης ανάγκης, εισήχθη με την απόφαση 91/396/EEΚ του Συμβουλίου |

ACEA | Association des Constructeurs Européens d'Automobiles (Ένωση των ευρωπαϊκών αυτοκινητοβιομηχανιών) |

CEN | Comité Européen de Standardisation (Ευρωπαϊκή επιτροπή τυποποίησης) |

E112 | Κλήση έκτακτης ανάγκης με εντοπισμό θέσης. Με την οδηγία για την καθολική υπηρεσία απαιτείται από όλους τους φορείς εκμετάλλευσης κινητών και σταθερών τηλεπικοινωνιών να διαθέτουν πληροφορίες εντοπισμού θέσης για κάθε κλήση έκτακτης ανάγκης. Το Ε112 για τις κλήσεις κινητών είναι ιδιαίτερα χρήσιμο για την eCall. |

eCall | Πανευρωπαϊκή κλήση έκτακτης ανάγκης επί του οχήματος. Η κλήση ανάγκης πραγματοποιείται είτε χειροκίνητα, από τους επιβαίνοντες, ή αυτόματα, με την ενεργοποίηση αισθητήρων εντός του οχήματος σε περίπτωση ατυχήματος. Με την ενεργοποίησή της, η συσκευή eCall επί του οχήματος αποκαθιστά κλήση 112 μεταφέροντας φωνή και δεδομένα σχετικά με το ατύχημα απευθείας στο πλησιέστερο PSAP. |

EGEA | Expert Group on Emergency Access (Ομάδα εμπειρογνωμόνων για επικοινωνία με κέντρα έκτακτης ανάγκης) |

ETSI | European Telecommunication Standard Institute (Ευρωπαϊκό ινστιτούτο τηλεπικοινωνιακών προτύπων) |

EΕ | Eυρωπαϊκή Ένωση |

Eυρωβαρόμετρο | Έρευνες που διεξάγει η Ευρωπαϊκή Ένωση μεταξύ των ευρωπαίων πολιτών για την ανάλυση της κοινής γνώμης. Η σχετική με την eCall βασίστηκε σε 13.500 συνεντεύξεις από όλα τα κράτη μέλη |

6ο ΠΠ | 6ο πρόγραμμα πλάισιο της Eυρωπαϊκής Ένωσης για την έρευνα και την τεχνολογική ανάπτυξη |

JAMA | Japan Automobile Manufacturers Association (Ένωση των ιαπωνικών αυτοκινητοβιομηχανιών) |

KAMA | Korea Automobile Manufacturers Association (Ένωση των κορεατικών αυτοκινητοβιομηχανιών) |

MNO | Φορέας εκμετάλλευσης κινητών επικοινωνιών |

MoU | Μνημόνιο συμφωνίας |

PSAP | Κέντρο λήψης κλήσεων έκτακτης ανάγκης, υπηρεσία δημόσιου χαρακτήρα, είτε δημόσια αρχή είτε ιδιωτικός πάροχος υπηρεσιών υπό τον έλεγχο δημόσια ς αρχής |

SIM | Subscriber Identification Module (δομοστοιχείο ταυτότητας συνδρομητή) |

VoIP | Voice over Internet Protocol (φωνή μέσω του Πρωτοκόλλου του Ίντερνετ) |

[1] COM(2001) 370 της 12.9.2001: Η ευρωπαϊκή πολιτική μεταφορών με ορίζοντα το έτος 2010: η ώρα των επιλογών

[2] COM(2003) 311 της 2.6.2003: Ευρωπαϊκό πρόγραμμα δράσης για την οδική ασφάλεια - Μείωση στην Ευρωπαϊκή Ένωση του αριθμού των θυμάτων σε τροχαία ατυχήματα κατά το ήμισυ από σήμερα έως το 2010 : ένα ζήτημα που μας αφορά όλους

[3] COM(2003) 542 of 15.9.2003: Τεχνολογίες πληροφοριών και επικοινωνιών για ασφαλή και ευφυή οχήματα

[4] COM(2005) 431 of 14.9.2005: Το eCall στη διαθεση του πολιτη

[5] COM(2006) 59 of 12.2.2006: Σχετικά με την πρωτοβουλία για τα ευφυή οχήματα "Ευαισθητοποίηση του κοινού για τη σημασία των ΤΠΕ για ευφυέστερα, ασφαλέστερα και καθαρότερα οχήματα"

[6] Μελέτη του Ευρωβαρομέτρου σχετικά με την πρόσληψη της οδικής ασφάλειας και των ευφυών συστημάτων ασφάλειας οχημάτων

[7] Η ένωση των αυτοκινητοβιομηχανιών ACEA, σε επιστολή της προς την Επιτροπή, ανακοίνωσε ότι δεν πρόκειται να λάβει περαιτέρω μέτρα έως ότου υπάρξει σαφής ανάληψη δέσμευσης εκ μέρους των κρατών μελών.

[8] http://europa.eu.int/information_society/activities/esafety/forum/ecall/index_en.htm

[9] Δεδομένα σχετικά με το ατύχημα που αποστέλλονται από τον εξοπλισμό εντός του οχήματος στα κέντρα κλήσεων έκτακτης ανάγκης (PSAP), συμπεριλαμβανομένων ακριβών πληροφοριών εντοπισμού θέσης

[10] Έκθεση πρωτοβουλίας του Ευρωπαϊκού Κοινοβουλίου, A6-0072/2006, εισηγητής κ. Gary Titley, www.europarl.europa.eu/registre/seance_pleniere/textes_deposes/rapports/2006/0072/P6_A(2006)0072_EN.doc

[11] Ομάδα εμπειρογνωμόνων (αποτελούμενη από εμπειρογνώμονες τηλεπικοινωνιών και πολιτικής προστασίας) που συγκροτήθηκε βάσει της επιτροπής επικοινωνιών για την αντιμετώπιση του 112 και των συναφών μελλοντικών θεμάτων

[12] Άτυπη ομάδα εμπειρογνωμόνων (αποτελούμενη από εμπειρογνώμονες PSAP) για την εξέταση και ανταλλαγή βέλτιστης πρακτικής για θέματα συναφή με το 112, με ιδιαίτερη εστίαση στην eCall.

[13] Μελέτη που χρηματοδοτήθηκε από το 6οΠΠ, 24 μήνες: www.eimpact.info

[14] Δράση ειδικής στήριξης για τις εργασίες του φόρουμ eSafety, χρηματοδοτούμενα από το 6οΠΠ: www.esafetysupport.org

[15] Ομάδα εργασίας για την προστασία του ατόμου σχετική με την επεξεργασία προσωπικών δεδομένων, που ιδρύθηκε με την Οδηγία 95/46/ΕΚ

[16] Επιμέρους έργο του ολοκληρωμένου έργου "παγκόσμιο σύστημα τηλεματικής", χρηματοδοτούμενο από το 6οΠΠ. www.gstproject.org

[17] Για κλήσεις κινητών

[18] Υπάρχουν δύο μηχανισμοί μεταφοράς της θέσης καλούντος στο PSAP:

Push: η θέση καλούντος απόστέλλεται από τον φορέα εκμετάλλευσης κινητού δικτύου στο PSAP με τη φωνητική κλήση

Pull: το PSAP πρέπει να ζητήσει από τον φορέα εκμετάλλευσης κινητού δικτύου να του αποστείλει τα δεδομένα θέσης του καλούντος

Ο μηχανισμός "push" που προτείνεται στη σύσταση C(2003) 2657 της Επιτροπής της 25.7.2003 για την επεξεργασία πληροφοριών εντοπισμού θέσης καλούντος σε δίκτυα ηλεκτρονικών επικοινωνιών με σκοπό τον ακριβέστερο εντοπισμό της προέλευσης κλήσεων έκτακτης ανάγκης, είναι απαραίτητος για την εισαγωγή της eCall

[19] Ο μηχανισμός "push"λειτουργεί μόνο σε ορισμένες περιφέρειες

[20] Βλ. π.χ. τη φιλανδική μελέτη AINO, www.aino.info/

[21] http://ec.europa.eu/dgs/energy_transport/galileo/index_en.htm

[22] Vehicle Identification Number (Αναγνωριστικός αριθμός του οχήματος). Για πληροφορίες τύπου οχήματος, που είναι απαραίτητες για τις σωστικές επιχειρήσεις, απαιτείται πρόσβαση.

[23] Διάταξη για χειροκίνητη ή αυτόματη πραγματοποίηση eCall, με ακριβή καθορισμό της θέσης και αποστολή στο PSAP της ελάχιστης δέσμης δεδομένων με το συμφωνημένο πρωτόκολλο και με φωνητική ζεύξη

[24] Έγγραφο εργασίας σχετικά με την προστασία των δεδομένων και τις επιπτώσεις στην προστασία της ιδιωτικής ζωής από την πρωτοβουλία eCall: http://ec.europa.eu/justice_home/fsj/privacy/docs/wpdocs/2006/wp125_en.pdf

[25] COM(2006) 334 της 29.6.2006: αναθεώρηση του πλαισίου των κοινοτικών κανονιστικών ρυθμίσεων σχετικά με δίκτυα και υπηρεσίες ηλεκτρονικών επικοινωνιών

[26] Πλατφόρμα για τη ευαισθητοποίηση των χρηστών ευφυών συστημάτων ασφάλειας οχημάτων· συγκροτήθηκε βάσει των εργασιών του φόρουμ eSafety.